### NN 138/2023 (17.11.2023.), Pravilnik o izmjeni i dopunama Pravilnika o odobravanju letova inozemnih zrakoplova u hrvatskom zračnom prostoru

MINISTARSTVO MORA, PROMETA I INFRASTRUKTURE

1882

Na temelju članka 147. Zakona o zračnom prometu (»Narodne novine«, br. 69/09, 84/11, 54/13, 127/13, 92/14) ministar mora, prometa i infrastrukture, uz suglasnost ministra nadležnog za vanjske poslove i ministra nadležnog za poslove obrane donosi

PRAVILNIK

O IZMJENI I DOPUNAMA PRAVILNIKA O ODOBRAVANJU LETOVA INOZEMNIH ZRAKOPLOVA U HRVATSKOM ZRAČNOM PROSTORU

Članak 1.

U Pravilniku o odobravanju letova inozemnih zrakoplova u hrvatskom zračnom prostoru (»Narodne novine«, broj 50/17) u članku 2. iza točke 5. dodaje se točka 5.a koja glasi:

»5.a grupno odobrenje (block permit) – odobrenje izdano na određeno vremensko razdoblje za obavljanje usluga povremenog zračnog prijevoza inozemnom operatoru zrakoplova države s kojom je Republika Hrvatska sklopila ugovor ili dogovor o izdavanju takvih odobrenja«.

Članak 2.

Članak 7. mijenja se i glasi:

»(1) Ukoliko međunarodnim ugovorom koji obvezuje Republiku Hrvatsku nije utvrđeno drukčije, zahtjev za izdavanje odobrenja za obavljanje usluga povremenog zračnog prijevoza inozemni operator zrakoplova podnosi Agenciji pisanim putem na obrascu zahtjeva za izdavanje odobrenja za obavljanje usluga povremenog zračnog prijevoza, i to za:

a) jedan do četiri leta u povremenom zračnom prijevozu: najkasnije tri radna dana prije datuma predviđenog leta

b) seriju letova (pet i više) u povremenom zračnom prijevozu: petnaest radnih dana prije početka prvog leta.

(2) Zahtjev za izdavanje odobrenja za letove u povremenom zračnom prijevozu treba sadržavati podatke koji su važni za izdavanje odobrenja i izvršenje leta, i to:

1. naziv operatora zrakoplova

2. broj leta

3. tip i registracijske oznake zrakoplova

4. svrha leta (kategorija povremenog prijevoza)

5. datum ili vremensko razdoblje obavljanja letova

6. mjesto slijetanja i uzlijetanja zrakoplova i

7. naziv naručitelja usluge povremenog zračnog prijevoza.

(3) Inozemni operator zrakoplova kojem je izdano odobrenje sukladno stavku 1. ovoga članka dužan je bez odgađanja dostaviti Agenciji na odobravanje i sve naknadne promjene koje se odnose na već odobreni let.

(4) Iznimno od odredaba stavaka 1. do 3. ovoga članka, inozemni operator zrakoplova može podnijeti zahtjev za izdavanjem grupnog odobrenja (block permit) na predviđenom obrascu zahtjeva.

(5) Inozemni operator zrakoplova kojem je izdano grupno odobrenje (block permit) iz stavka 4. ovoga članka dužan je nakon isteka razdoblja za koje je odobrenje dano dostaviti Agenciji podatke o svim letovima koje je obavio unutar izdanog odobrenja, a u svakom slučaju prije njegovog obnavljanja.

(6) Obrazac zahtjeva iz stavaka 1. i 4. ovoga članka mora biti pravilno ispunjen i potpisan od strane odgovorne osobe inozemnog operatora zrakoplova koji podnosi zahtjev.

(7) Obrasce zahtjeva iz stavaka 1. i 4. ovoga članka Agencija objavljuje na svojim internetskim stranicama.«.

Članak 3.

U članku 8. iza stavka 7. dodaje se stavak 8. koji glasi:

»(8) Odredbe ovoga članka ne primjenjuju se na inozemne operatore zrakoplova kojem Agencija izdaje grupno odobrenje (block permit).«.

Članak 4.

U članku 9. iza stavka 1. dodaje se stavak 2. koji glasi:

»(2) Odredbe stavka 1. ovoga članka, osim točaka a), b) i g), ne primjenjuju se u slučaju izdavanja grupnog odobrenja (block permit).«.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-03/23-01/2

Urbroj: 530-07-1-1-23-6

Zagreb, 8. studenoga 2023.

Ministar
 Oleg Butković, v. r.